มีอาการต่อมบาร์โธลิน แล้วให้ทำการผ่าระบายออกให้ ที่เรียกว่าทำ “มาซู” ค่ะ อยากทราบว่า ต้องล้างแผลทุกวันมั้ยค่ะ หรือสามารถทำดองได้
สวัสดีค่ะ ต่อมบาร์โธลินเป็นต่อมที่สร้างสารหล่อลื่นภายในช่องคลอด ถุงน้ำบาร์โธลินเป็นอาการที่ต่อมบาร์โธลินด้านใดด้านหนึ่งเกิดการบวมขึ้นเป็นถุงน้ำหรือซีสต์ มักพบในเพศหญิงวัยเจริญพันธุ์ไปจนถึงก่อนวัยหมดประจำเดือน บางกรณีที่เกิดการอุดตันที่บริเวณปากต่อมบาร์โธลิน จะทำให้สารหล่อลื่นที่ถูกผลิตออกมาไหลกลับไปภายในต่อม ทำให้อาการบวมขึ้นแต่ยังปวด ซึ่งจะเรียกว่าถุงน้ำต่อมบาร์โธลิน แต่หากของเหลวที่สะสมภายในถุงน้ำเกิดการติดเชื้อ จะทำให้เกิดหนองและกลายเป็นเป็นฝีหากมีต่อมบาร์โธลินเป็นฝีแล้ว จะต้องมีการกรีดระบายหนอง และเย็บเปิดปากถุงเอาไว้ที่เรียกว่าการทำมาซู (Marsupialization) ดังกล่าวมา วิธีนี้เป็นการผ่าตัดที่ใช้เวลาไม่นานและผู้ป่วยสามารถกลับบ้านภายในวันเดียวกัน การดูแลรักษาแผลหลังจากนี้ควรงดมีเพศสัมพันธ์ 7 วันภายหลังการทำหัตถการ รักษาความสะอาดบริเวณอวัยวะเพศให้สะอาดอยู่เสมอ และช่วงมีประจำเดือนควรเปลี่ยนผ้าอนามัยบ่อยๆ และไม่ใส่กางเกงที่รัดแน่นเกินไป กรณีนี้ถ้าอยากจะทำความสะอาดตรงแผลโดยตรงนั้น อาจจะใช้น้ำเกลือทางการแพทย์ล้างได้ บางรายแพทย์อาจแนะนำให้ทำการนั่งแช่ในน้ำอุ่น 10-15 นาทีร่วมไปด้วย แนะนำการสอบถามกับแพทย์หรือสถานพยาบาลที่ดูแลอีกครั้ง และกลับไปพบแพทย์ติดตามอาการตามนัด